Regeringen lukker grænser for at hindre spredning af coronavirus.

Udlændinge skal have et "anerkendelsesværdigt formål" for at krydse grænsen til Danmark.

Lørdag klokken 12.00 lukker de danske grænser midlertidigt, siger statsminister Mette Frederiksen (S) på et pressemøde.

- Alle turister og udlændinge, der ikke kan bevise, at de har et anerkendelsesværdigt formål i Danmark, får ikke lov til at komme ind i Danmark. Danskere vil altid få lov til at komme ind i Danmark, siger Mette Frederiksen.

Lukningen betyder, at der bliver indført grænsekontrol. Det gælder til og med efter påske, som er den 13. april.

Mette Frederiksen er blevet testet for coronavirus. Statsministeren udviste symptomer på coronavirus, men hun testede negativ, oplyser hun på pressemøde.

/ritzau/